***Монгол Улсын Их Хурлын 2010 оны намрын ээлжит чуулганы Байгаль орчин, хүнс, хөдөө аж ахуйн байнгын хорооны 2011 оны 01 дүгээр сарын 19-ний өдөр /Лхагва гариг/-ийн хуралдаан 10 цаг 20 минутад Төрийн ордны “А” танхимд эхлэв.***

Байнгын хорооны дарга, УИХ-ын гишүүн П.Алтангэрэл ирц, хэлэлцэх асуудлыг танилцуулж, хуралдааныг даргалав.

*Хуралдаанд ирвэл зохих 20 гишүүнээс 13 гишүүн ирж, 65.0 хувийн ирцтэй байв. Үүнд:*

***Чөлөөтэй:****Д.Балдан-Очир, Р.Буд.*

***Өвчтэй:*** *Б.Батбаяр, Л.Гансүх, Ц.Цэнгэл.*

***Тасалсан:*** *Л.Гүндалай, Ж.Энхбаяр.*

***Нэг. Зарим газар нутгийг тусгай хамгаалалтад авах тухай УИХ-ын тогтоолын төсөл /анхны хэлэлцүүлэг/***

Хэлэлцэж буй асуудалтай холбогдуулан Байгаль орчин, аялал жуулчлалын яамны дэд сайд Ч.Жаргалсайхан, мөн яамны Тусгай хамгаалалттай нутгийн удирдлагын газрын дарга А.Намхай, УИХ-ын Тамгын газрын Эрх зүй, хууль тогтоомжийн хэлтсийн зөвлөх Э.Эрдэнэсүрэн, Байгаль орчин, хүнс, хөдөө аж ахуйн байнгын хорооны зөвлөх Д.Мягмарсүрэн, референт Б.Баярмаа нарын бүрэлдэхүүнтэй ажлын хэсэг байлцав.

Тогтоолын төслийн анхны хэлэлцүүлэгтэй холбогдуулан УИХ-ын гишүүн Су.Батболд, Ц.Сэдванчиг, Б.Бат-Эрдэнэ нарын асуусан асуултад Ч.Жаргалсайхан, А.Намхай нар хариулж, тайлбар хийв.

УИХ-ын гишүүн Д.Энхбат санал хэлж, УИХ-ын гишүүн Ц.Сэдванчиг анхны хэлэлцүүлгээр батлах горимын санал гаргав.

**П.Алтангэрэл:** -УИХ-ын гишүүн Ц.Сэдванчигийн гаргасан Зарим газар нутгийг тусгай хамгаалалтад авах тухай УИХ-ын тогтоолын төслийг анхны хэлэлцүүлгээр батлах горимын саналыг дэмжиж байгаа гишүүд гараа өргөнө үү.

Зөвшөөрсөн 11

Татгалзсан 0

Бүгд 11

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг УИХ-ын гишүүн Су.Батболд УИХ-ын чуулганы нэгдсэн хуралдаанд танилцуулахаар тогтов.

*Хуралдаан 10 цаг 55 минутад өндөрлөв.*

**Тэмдэглэлтэй танилцсан:**

БАЙГАЛЬ ОРЧИН, ХҮНС, ХӨДӨӨ АЖ АХУЙН

 БАЙНГЫН ХОРООНЫ ДАРГА П.АЛТАНГЭРЭЛ

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ ХӨТЛӨГЧ Б.БАТГЭРЭЛ

**УИХ-ЫН 2010 ОНЫ НАМРЫН ЭЭЛЖИТ ЧУУЛГАНЫ БАЙГАЛЬ**

**ОРЧИН, ХҮНС, ХӨДӨӨ АЖ АХУЙН БАЙНГЫН ХОРООНЫ 2011 ОНЫ 01 ДҮГЭЭР САРЫН 19-НИЙ ӨДРИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**П.Алтангэрэл:** -Байнгын хорооны 11 гишүүн ирвэл ирц бүрдэж, хурал эхэлдэг. Одоо танхимд 7 гишүүн бэлэн байна. Энэ дээр Г.Батхүү, Х.Наранхүү, Г.Баярсайхан, Х.Баделхан гишүүн, Д.Кёкүшюзан Батбаяр гишүүн нар ирцэнд авчихаарай, би дэмжиж байна, хэлэлцэх асуудлаа хэлэлцээд явж байна уу гэсэн. Ингээд ирцээ бүрдүүлсэн байгаа учраас хурлыг нээснийг мэдэгдье.

Өнөөдрийн хуралдаанаар Зарим газар нутгийг улсын тусгай хамгаалалтад авах тухай УИХ-ын тогтоолын төслийн анхны хэлэлцүүлэг байгаа.

Хэлэлцэх асуудлаа баталъя.

-Батлав.

Хэлэлцэх асуудалтай холбогдуулж Байнгын хорооны хуралдаанд Байгаль орчин, аялал жуулчлалын яамны дэд сайд Ч.Жаргалсайхан, Тусгай хамгаалалттай нутгийн удирдлагын газрын дарга А.Намхай нар оролцож байна.

Хэлэлцэх асуудалдаа оръё. Хэлэлцэж байгаа асуудал, УИХ-ын тогтоолын төсөлтэй холбогдуулж тогтоол санаачлагчдаас УИХ-ын гишүүд асуулт асууж, тайлбар, тодруулга хийх ажилдаа оръё.

**Су.Батболд:** -Тусгай хамгаалалтын газар улсын төсвөөс байгаль хамгаалагч нь тусгай газар байгуулж ажилладаг билүү? Эсвэл орон нутаг нь өөрөө хамгаалтандаа авдаг болов уу?

Хоёрдугаарт, Төв аймгаас Байгаль орчны яаманд хүсэлт ирсэн байна. Манай Баян-Өнжүүл нутагт байдаг урд, хойд Өнжүүл гэдэг уул байдаг. Зоргол Хайрхан уултай хамт байдаг. Тэр уулыг нутгийн иргэд уулзалт хийхэд тусгай хамгаалалтад авч өгөөч гэдэг. Ерөнхийдөө сайхан уул, бас Чингис хааны түүхтэй холбогддог. Энд уншиж байхад хэд хэдэн газар тавь, жараад угалз байдаг гэж бичсэн байна. Тэгэхээр урд, хойд Өнжүүл ууланд одоогийн тооцоогоор 200 гаруй аргаль угалз байдаг юм. Үүнийг тусгай хамгаалалтад авчихвал, эсвэл манай аймгаас санаачилга гаргах юм болов уу гэсэн ийм асуулт байна.

**П.Алтангэрэл:** -Ажлын хэсгийн гишүүд хариулъя.

**Ч.Жаргалсайхан:** -Байгалийн нөөц газар, дурсгалт газар гэсэн ийм тохиолдолд тэнд ажиллах хүний орон тоо, санхүүжилтийг орон нутгаас хариуцаж хийж зохион байгуулж явуулдаг.

**Су.Батболд:** -Одоо энэ хоёрын хувьд?

**Ч.Жаргалсайхан:** -Энэ бол орон нутгаас зохион байгуулж хийхээр байгаа. Өнжүүлийн асуудлаар аймгаас тодорхой шийдвэр хурлын төлөөлөгчдөөс гарсан шийдвэр ирээгүй байгаа /санал, санаачилгууд/. Бид нар судалж байгаа. Олон газрууд судлагдаж байгаа. Ирэх хаврын чуулганд оруулах асуудалд бэлдэж байгаа. Энэ дотор явж байгаа.

**П.Алтангэрэл:** -Ц.Сэдванчиг гишүүн.

**Ц.Сэдванчиг:** -Хэлэлцэж байгаа асуудалтай шууд холбоотой биш юм. Засгийн газрын 2007 оны 04 дүгээр сарын 01-ний 86 дугаар тогтоол байдаг. Дархан цаазтай газруудыг нөөцөнд авна гэдэг нэрээр тусгай хамгаалалтад байна уу? Тэнд ашигт малтмалын зөвшөөрөл олгох гэж байсан ажлын хэсэг байгуулаад явж байсан. Тэр үед нь нэр бүхий гишүүд Их Хурлын бүрэн эрхэд халдсан байна, та нар энэ тогтоолоо хүчингүй болгооч ээ гээд дийлээгүй. Тэгээд Үндсэн хуулийн цэцэд иргэн хандаад Үндсэн хуулийн дүгнэлт гараад, Их Хурал хүлээж аваад, 86 дугаар тогтоолыг хүчингүй болгосон.

Тухайн үед сонин, хэвлэлээр гарч байсан мэдээ бий. Зарим төвийн бусад байгууллагуудаас ч бас мэдээлэл ирүүлдэг байсан. Тэнд хайгуулын ажил хийгдээд байна. Тухайлбал, Говь-Алтай аймгийн Ээж Хайрхан уулын хамаарах бүс нутагт хайгуул хийгдэж байна гэдэг. Тэгээд тэнд байгаа зэрлэг ан, амьтан дайчиж, дүрвэж байна, байдал ноцтой боллоо гэж байсан. Энэ юу болсон бэ? Ямар ч гэсэн тогтоол нь хүчингүй болсон байх. Ажлын хэсэг байгуулсан байсан. Тэр нь гараад хүчингүй болсон байх. Тэнд хийгдэж байгаа хайгуулын ажлууд зогссон уу? Энэ дээр танай яамны зүгээс ямар хяналт тавьж байна вэ? Ямар мэдээлэлтэй байна вэ? Нэлээн олон газрыг хамгаалчихсан байсан. Говь-Алтай аймгийн нутгийг хамарсан, Ховд, Баян-Өлгий аймгийн нутгийг хамарсан Хөвсгөлийн нурууны дархан цаазтай газар зэрэг. Дээр нь Өвөрхангай, Булганы зааг Батхаан уулын дархан цаазтай газар нутаг, нэлээн хэдэн аймгийн нутгийг хамарсан дархан цаазтай газрыг чөлөөлөх тухай асуудал яригдсан юм. Энэ талаар мэдээлэл өгөөч.

**Ч.Жаргалсайхан:** -Дархан цаазтай тусгай хамгаалалтад орсон газрыг чөлөөлөх тухай асуудалд өнөөдрийн манай яамны баримталж байгаа байр суурь туйлын хатуу байгаа. Урьд нь ийм асуудлууд гарч байсан юм байна. Үүнтэй холбогдуулаад энэ тодорхой асуудлуудад газрын дарга А.Намхай хариулна.

**А.Намхай:** -Ц.Сэдванчиг гишүүний асуултад хариулъя.

Засгийн газрын 86 дугаар тогтоолыг манай Их Хурлын гишүүдийн оролцоотойгоор нэлээн ажил болж байгаад 2009 оны 07 дугаар сард хүчингүй болгосон. Энэ хайгуулын лиценз дотор тусгай хамгаалалтад хамрагдсан найман газар байсан. Эдгээрийг бүгдийг, наймууланг нь хүчингүй болгосон. Одоогийн байдлаар саяын гишүүний асуусан Ээж Хайрхан, нөгөө нь Бурхан буудай уул хоёрын хажууд зарим иргэд хууль бусаар ашигт малтмал олборлох, нинжа гэж яриад байдаг зарим хүмүүс 2009 оны дундуур энэ үйл ажиллагааг явуулаад Баянхонгор, Говь-Алтай аймгийн цагдаагийн байгууллагууд хамтраад Бурхан буудай уул хавийнхныг хөөж тараагаад арга хэмжээ аваад зогсоосон.

Ээж Хайрхан уулын хавьд манай их говийн дархан цаазат газрын хамгаалалтын бүсэд хамгаалалтын захиргаа байрлаж байгаа. Хайгуул хийж байна гэсэн мэдээлэл одоохондоо байхгүй байгаа. Ойрхон арван хэдэн км-ийн дотор хамгаалалтын захиргааны төв байрлаж байгаа газар хэрэв хайгуул хийсэн бол бидэнд мэдэгдэх ёстой.

Нөгөө талаар төрийн бус байгууллагууд өнгөрсөн 09 дүгээр сард яг энэ чиглэлээр их говийн дархан цаазат газар, говийн дархан цаазат газруудаар Байгаль орчны яамнаас тодорхой хэмжээнд санхүүжилт аваад бас хяналт, шалгалтын ажил хийсэн. Тэр дотор их говийн дархан цаазат газрууд, ялангуяа Ээж Хайрханы тэр хавиар тийм юм байна гэсэн мэдээлэл байхгүй. Зөвхөн говийн дархан цаазат газар, энэ орчны бүсэд хууль бусаар хайгуул хийх гэсэн оролдлого гарлаа гэж мэдээлсэн. Тэр дагуу яам, Мэргэжлийн хяналтын албатай хамтраад албан тоот явуулж, Байгаль орчин, хамгаалалтын газраас уг хууль бус ажиллагааг таслан зогсоосон байгаа.

**П.Алтангэрэл:** -Б.Бат-Эрдэнэ гишүүн.

**Б.Бат-Эрдэнэ:** -Би Байгаль орчны яамнаас асуух гэсэн юм. Манай Хэнтий аймгийн Батширээт суманд Ононгийн сав дагуу алтны уурхай байдаг. Уул уурхайн ассоциацийн дарга Дамба гэдэг дарга байдаг.

Тэр бол үнэхээр тусгай хамгаалалттай газрын бүсэд орох ёстой гэж ойлгож байгаа. Онон газрын сав газрын зөвлөл байгуулсан. Тэгээд хажуу талд нь Чулууны орд хайгуулын үйл ажиллагаа явуулж байгаа. Эндээс нь нинжа нар орчихсон. Зарим газруудыг тусгай хамгаалалтад авна гээд яриад байдаг. Гэтэл Засгийн газар өөрөө тусгай хамгаалалттай газрыг чөлөөлөөд, тогтоол гаргаад бөөн асуудал болсон шүү дээ. Ц.Сэдванчиг гишүүн бид хэдэн гишүүд ярьж байж тэр тогтоолыг хүчингүй болгосон. Иймэрхүү маягаар ажил, асуудалд хандаад байвал энэ чинь үр дүнгүй болох гээд байна. Одоо бид нар Онон газрын сав газрын зөвлөл байгуулсан. Хан Хэнтийн дархан цаазат газар байна. Харьяалагдахгүй ч гэсэн Хэнтийн нуруу тэр чигээрээ үргэлжилнэ шүү дээ. Гэтэл тэнд байгаа уул уурхайтай холбоотой юмыг эцэслэн шийд ээ. Гол мөрний урсац бүрэлдэхүүнийг хамгаалах хуулийн үйлчлэлийн хүрээнд тэр компаниуд үйл ажиллагаагаа зогсоох ёстой. Гэтэл зөрөөд тэр компаниуд өөрсдөө санаачлаад нинжа нарыг дуудаад оруулчихсан. Тэнд ажиллаж байсан, шороон ордын уурхайг удирдаж байсан Цагаан гэдэг хүн тэнд нинжа нарыг авааччихсан.

Өчигдөр орой над руу материал нь ирсэн. Өнөөдөр тэнд иргэдийн дунд үл ойлголцох тэмцэл яваад байгаа. Нэг хэсэг нь болохоор байгаль орчноо хамгаалъя гэсэн иргэдийн хөдөлгөөн. Нөгөө талаас нь компанийн нөхдүүдийн зохион байгуулсан нинжа нарын бүлэг. Хоёр талынх нь хүмүүсийг өөрөө байгалийнхаа эзэн болж өөрөө чулуугаа зөөх хэрэгтэй. Баруун Хараагаас хүмүүс ирж зөөгөөд байхаар бид өөрсдөө энэ чулуугаа зөөнө гээд айл бүр шахам хэд хэдэн уут чулуу аваад зам давсан гэдэг. Ийм нөхцөл байдал үүсээд байх юм. Үүнийг та нөхдүүд анхаарч байна уу?

Ер нь улс орны хэмжээгээр дархан цаазат газрууд чинь ямар ч хуульгүй үйл ажиллагаа явуулдаг хүмүүс байна. Тэгээд нинжа нэртэй нинжа нарын үйл ажиллагаа чинь байна шүү дээ. Энэ бол аль ч талаас нь харсан хууль бус үйл ажиллагаа үүнийг Засгийн газраас хүчний байгууллага нь байна, цагдаа, цэрэг нь байна, хууль, эрх зүйн зохицуулалт нь байна. Та нар яагаад энд санаачилга гаргаж таслан зогсоодоггүй юм бэ?

Хөвсгөлд хичнээн мянгаараа байна. Говь-Алтай аймгийн Ээж Хайрхан, бусад дархан цаазат газрууд хэдэн мянгаараа байна. Бүгдээрээ царцааны, оготны нүүдэл гэдэг шиг бүгдийг нь сүйдлээд, дахиж хэн ч тэрийг ашиглах арга байхгүй тийм орд газрууд болгоод. Ашиглах арга байхгүйгээс гадна байгаль орчныг нь бүрмөсөн доройтуулаад, ингээд химийн хорт бодис хэрэглээд, сүйтгээд дуусаж байна шүү дээ. Энэ дээр ямар бодлого, чиглэл гаргаж, та нар ямар арга хэмжээ авч үйл ажиллагаагаа явуулах бодолтой байна вэ?

**Ч.Жаргалсайхан:** -Нинжа нартай холбоотой асуудал өнөөдөр хамгийн толгой өвтгөсөн гол асуудал болчихоод болохгүй байна. Өнгөрсөн жил Хөвсгөл аймагт нинжа нарын асуудлыг таслан зогсоохоор бид яаман дээр Тагнуулын газар, Цагдаагийн газар, Онцгой байдлын газар, Хөвсгөлийнхнийг оролцуулаад, Сангийн яамныхныг оролцуулаад нэг асуудал дэвшүүлээд ярилцсан. Ярилцаж байгаад хамгийн сүүлд асуудал төсөв, мөнгө байхгүй. Хэн мөнгийг нь хаанаас гаргах юм бэ? Энэ таван мянган хүнийг чинь ямар машинаар хэн очиж харж, хамгаалж, хэн зайлуулах юм бэ гээд ингээд гацчихдаг.

Дээр нь байгаль орчны Мэргэжлийн хяналтанд байгаа асуудал манай хоёр байгууллагын хооронд хяналтын юм нь алдагдаад болохгүй байна. Бидэнд хянах эрх нь байдаггүй, таслан зогсоох эрх нь байдаггүй. Бүх шийдвэрийг Мэргэжлийн хяналт гаргах ёстой байдаг. Ийм зовлонтой байдал үүсээд байдаг юм.

Б.Бат-Эрдэнэ гишүүний Хэнтий аймагтай холбож асууж байгаа дээр манай А.Намхай дарга хариулна.

**А.Намхай:** -Онон голын байгалийн цогцолбор газар гээд дундаа их том цоорхойтой, хоёр талд нь том газар авчихсан. Нийт найман га газар байгаа юм. Тэр цоорхой нь юу вэ гэвэл дээр үед хайгуулын болоод ашиглалтын лиценз авчихсан. Тэр нь арваад жил болж байгаа. Өнгөрсөн оны 04 дүгээр сард гарсан Ой, усны эхийг ашиглах, үйл ажиллагааг хориглох хууль гарсантай холбогдуулан дунд нь байгаа тэр хэсэг газрыг орон нутгийн байгалийн тогтоц газарт цогцолбороор авах боломж гарсан. Тийм орон нутгаас нь ч гэсэн Иргэдийн төлөөлөгчдийн хурал, Аймгийн засаг даргын Тамгын газраас энэ асуудлыг нааштай болгож өгөөч гэсэн албан тоот ирээд.

Ер нь нийлүүлээд 1 сая 300 га болгоод байгалийн тогтоц газарт авахаар төлөвлөж байгаа. Гэсэн хэдий боловч гишүүний хэлдгээр хуучин ашиглаж байсан газарт хүмүүс орж, ашигт малтмал, олборлох ажиллагаа мэр сэр явсаар байгаад аймгийн Мэргэжлийн хяналтын газар, манай Дадалд байгаа Онон голын байгалийн цогцолбор газар хэдэн байгаль хамгаалагчид байгаа хүчээрээ тэмцэж байгаа боловч зарим юман дээр нь хүрч чадахгүй тийм тал бас байгаа. Ер нь цаашдаа нийтэд нь байгалийн тогтоц газарт нь оруулах. Шинэ хууль гарсны дагуу үүнийг нийтээр нь авах нэг арга байгаад байгаа юм.

Ерөнхийдөө улсын тусгай хамгаалалтад авчихсан байхад арай ч шуудхан байх нь ховор байгаа юм. Хэрвээ авахгүй бол тэгээд саяын хэлдэг шиг улам хэцүү байдал үүсэх талтай байгаа.

**Ч.Жаргалсайхан:** -Би нэмээд хэлье. Сая бид өнгөрсөн 7 хоногт Улсын мөрдөн байцаах газрын Байгалийн эсрэг гэмт хэрэгтэй тэмцэх хэлтэстэй хамтраад тав хоногийн семинар, сургалт зохион байгуулсан. Энд анги бүрт нэг хүн ажиллаж байгаа. Энэ нь гарсан гэмт хэргийн хойноос бидэнтэй хамтраад ажиллахад овоо хүч болж байна. Санал дэвшүүлэхэд бид боловсруулж байгаа юм байгаа. Гадаадад энхийг сахиулах үйлсэд гээд цэргээ илгээгээд байгаа. Дотоодын байгаль хамгаалах журам сахиулахад батальон гаргаж болдоггүй юм болов уу гэсэн Батлан хамгаалах яаманд санал оруулах, Засгийн газарт нэг санал оруулах саналтай байгаа. Үүнийг та нөхдүүд дэмжиж өгөөч гэж хүсэж байна. Нинжа нарыг нэгдсэн том арга хэмжээгээр, нэгдсэн нэг хүчээр, нэгдсэн нэг ойлголттой зохион байгуулж дуусгахгүй бол үүнийг Их Хурлын зарим гишүүд орон нутагт дэмжээд үг хэлээд байдаг юм бас гараад байх юм. Энэ дээр л төр, засаг ганцхан, нэг бодолтой болмоор байх юм.

**Б.Бат-Эрдэнэ:** -Арга хэмжээ авч байгаа бол сайн байна. Тэрийгээ та нөхөд сайн хийгээрэй. Яг нинжа нартай холбоотой асуудал чинь тусгай хамгаалалттай газартай холбогдоно шүү дээ. Тэгэхээр нинжа нартай холбоотой асуудал бол хэдэн арван мянгаар гэж ярьж байгаа боловч тэрийг зохион байгуулж, цаана нь турхирч байдаг маш цөөхөн хүмүүс байгаа. Үнэхээр хариуцлагыг чангатгаад тэр нөхдүүдийг бариад авбал наад асуудал чинь дуусчихна. Хэрвээ ингээд ямар нэгэн алхам хийхгүй байгаад байвал хэдэн арван мянгаар биш, хэдэн зуун мянгаар болж нэмэгдэнэ. Энэ хүмүүс чинь цаанаа архинд донтох, мурийтай тоглоомд донтох, бусад сэтгэцийн эмгэг, донтох өвчний нэг хэлбэр рүү яваад байдаг хамгийн аюултай ийм юм байна. Тийм учраас энэ дээр санаачилгатай, сая Ч.Жаргалсайхан дэд сайдын хэлж байгаа шиг тусгай батальон гаргаад, тусгай цэргийн хүч гарган ажиллах хэрэгтэй. Гол нь зохион байгуулж байгаа хятадуудтай холбоотой, ченж, юмыг нь авдаг гол улсуудыг нь барьж аваад тэдэнтэй нь хариуцлага тооцоод, хариуцлагыг нь чангатгадаг юмуу, яадаг юм ийм арга хэмжээ авахгүй бол ингээд Монгол орон үндсэндээ сүйрэх гээд байгаа нөхцөл байдал шүү.

**П.Алтангэрэл:** -Зүйтэй, тийм асуудал байгаа. Гишүүд хэлэлцэж байгаа асуудалтай холбоотой асуулт асууж, тайлбар, тодруулга авлаа. Одоо хэлэлцэж байгаа асуудалтай холбоотой зарчмын зөрүүтэй саналтай гишүүн байна уу?

**Д.Энхбат:** -Тусгай хамгаалалтай газар нутгийг алхам алхмаар өргөжүүлж байгаа явдлыг дэмжиж байна. Нэг зүйлд жаахан дутаад байх шиг байна. Юу вэ гэвэл ядаж ажлын хэрэгцээнд ойрын арван жилд, таван жилд тусгай хамгаалалттай газрыг яаж өргөтгөх вэ, яг ямар саадууд байгаа талаар ажиллах. Аль чиглэлд байна гэсэн ерөнхий зураглал хэрэгтэй байх юм. Яагаад гэвэл энэ саадуудыг арилгахад магадгүй түрүүнийх шиг холбогдох хуулийн төслүүдийг санаачлах хэрэг болж магадгүй.

Тусгай хамгаалалттай газрыг ингээд системтэйгээр өргөтгөөд, газар нутгийнхаа тодорхой хувьд хүргэх зорилтуудаа арван жилээр уяад, үүнийгээ олон улсын санхүүжилттэй холбох хэрэгтэй юм шиг байна. Ялангуяа бүсийн ногоон фондууд иймэрхүү зүйлүүдэд мөнгө их зарж байгаа талаар яригдаж байна шүү дээ. Тэгэхээр манайхан томоохон бүс нутгийн хамгаалалтын асуудлуудыг олон улсын төвшинд авах нь өөрөөр хэлбэл, дотоодын мөнгө, санхүүгийн нөөцөнд баригдахгүй байх нэг боломж бүрдэх юм шиг байна. Тэгэхээр Их Хурлын гишүүд ч тэр, Байнгын хорооныхон ч гэсэн арван жилийн ерөнхий зургийг сайн мэдэж байвал бид гадаад, дотоод явж байхдаа нэлээн лоббидох бололцоо байгаа юм шиг харагдаад байгаа юм.

Хоёрдугаарт, нинжа зэрэгтэй холбоотой ч яриад байна. Тусгай хамгаалалттай газар нутаг өөрөө хүмүүсийн сэтгэл зүйд үнэхээр хамгаалагдаж байна. Гэхдээ энэ байдал хэр зэрэг удаан үргэлжлэх бол? Ялангуяа зарим газруудад үнэхээр жишээлбэл, гишүүдийн санаа зовж байгаа нь мөн л дөө. Би жишээлбэл, тусгай хамгаалалттай л гэж байна. Гэтэл тэнд чинь Хятадын жижигхэн тосгонууд үүсчихсэн байна. Би өөрөө үзсэн. Хориод хятад байж байдаг юм билээ. Тэгээд машинтай очихоор ой руу зугатааж орчихоод, хүн харагддаггүй. Сумын дарга нь өөрөө тэнд хоол, унд өгөөд гүйж байдаг ийм л газрууд байна.

Бас нэг санал бол тусгай хамгаалалттай газар нутгийг өргөтгөх системтэй юман дээр та бүгд яамны зүгээс нэг арга хэмжээ аваач гэсэн хүсэлт байна. Энэ бол Ерөнхийлөгчийн мөрийн хөтөлбөрт орчихсон байгаа. Ногоон нам ч гэсэн Ерөнхийлөгчийг дэмжээд ажиллах дээр оруулсан байгаа. Бидний сонгуулийн мөрийн хөтөлбөрт ч байгаа. Хүмүүс их дэмждэг. Энэ бол экологийн прокурор байгуулах, экологийн цагдаа байгуулах асуудал. Яагаад гэвэл тээврийн прокурор гэж төрөлжсөн байдаг. Орос экологийн прокурор байгуулж байна. Яагаад гэвэл энэ чинь маш том үндэсний масштабын аргууд явагдаж байгаа учраас экологийн прокурор, экологийн цагдаагийн асуудлыг тусгайлан бэлдээд оруулаад ирээч. Бид уул уурхай хөгжиж байгаатай холбогдуулан төрөлжсөн прокурор, төрөлжсөн цагдаагийн алба гарцаагүй хэрэгтэй болж байгаа. Энэ дээр бид экспертиз нь байвал, мэдлэг нь байвал. Тийм учраас энэ асуудлыг оруулж ирээч гэсэн хүсэлт байна.

Гуравдугаарт, ер нь нинжатай холбоотой нэг зүйл хэлэх гэсэн юм. Бид Алт хөтөлбөр зарлаад хэдэн жил болов? Алт хөтөлбөрөө Засгийн газар хаах болоогүй юу? Өөрөөр хэлбэл, Алт хөтөлбөрөө дүгнээд үр ашгийг нь тооцоод, хохирлыг нь тооцоод, үүнийгээ албан ёсоор хаах хэрэгтэй байна. Өөрөөр хэлбэл, Алт хөтөлбөрийн үр дүнд үүссэн дөчин мянган нинжаг яах юм бэ. Энэ олон жижиг уурхайнуудаа яах юм бэ. Бараг болдогсон бол Алт хоёр гэж нэрлэх юмуу, эсвэл Алт хөтөлбөрийг хаах юмуу. Комплекс арга хэмжээний төсөл оруулж ирэхгүй бол ингээд хэсэгчлээд яваад байж болохгүй байна.

Энэ дээрээс хэлэхэд, дэлхийн бүх орнууд Алт хөтөлбөрөө хаагаагүйгээс болоод, нинжагаа. Би дөрөв, таван орны түүх уншсан. Нэг л зүйл харлаа. Манайхаар бол дөчин мянган алт ухаж байсан хүмүүс хэзээ ч нийгэмдээ хэрэгтэй зүйл хийдэггүй юм байна. Энэ бол алтныхаа мөнгийг юугаар орлодог вэ гэвэл хар тамхи, наркотикаар орлуулдаг. Ерөөсөө тав, зургаан орны түүхийг харахад алтыг зөвхөн наркотик л орлодог байна. Тэгэхээр Монголын нинжа нар өнөөдөртөө багш нар, эмч нар байсан, төрийн албан хаагч байсан хүмүүс байгаа учраас одоохондоо нааш, цааш яваад байна. Удахгүй наашаа явахаа болино. Тэр үед энэ дөчин мянган хүнд улс төрийн захиалга орж ирнэ, орон нутгийн асуудал орж ирнэ. Ингээд бодохоор алт хөтөлбөрийг дагаад нийгмийн маш том гажиг үзэгдэл үүсэж эхэллээ. Товчоор дүгнээд хэлбэл, Алт хөтөлбөрийг дүгнээд, Алт хөтөлбөрийг хаах үндэсний цогц программ хэрэгжүүлээч ээ. Бид нар хоёр зүйл хиймээр хүсэлт тавиад байдаг.

Нэгдүгээрт, уул уурхай хөгжинө. Тэрийг бид ойлгож байна. Гэхдээ нөгөө талдаа жижиг уурхайнуудыг цаана Алт хөтөлбөрийг, байгаль экологио хаах бас нэг хөтөлбөр. Энэ хоёр чинь балансалж байж л улс орон явна шүү дээ. Тийм учраас түрүүний хэлдэг экологийн прокурор, Алт хөтөлбөрийг хаах асуудал, энэ бүгдийг цогцоор нь оруулж ирэхгүй юу. Ядаж концепцийн төвшинд. Арга хэмжээ биш юм гэхэд та нар өөрсдөө концепцио оруулж ирээд Их Хурлын гишүүдтэй зөвлөлдөхгүй юу гэсэн хүсэлт байна.

**П.Алтангэрэл:** -Баярлалаа. Ц.Сэдванчиг гишүүн.

**Ц.Сэдванчиг:** -Асуудлыг дэмжиж байгаа. Үүнийг анхны хэлэлцүүлгээр нь батлаад явуулах саналтай байна.

Хоёрдугаарт, байгаль хамгаалахтай холбоотой нэлээн олон хуулиуд байдаг. Энэ хуулийн хэрэгжилт хаашаа явж байдаг юм бол? Ойн тухай хууль, Усны тухай хууль, Ашигт малтмал, нөгөө урт нэртэй хууль гээд. Байгаль хамгаалахтай холбоотой хуулийн хэрэгжилтийг яаман дээр нэгтгэж ярьж, холбогдох байгууллагуудтай ажилладаг л байх. Энэ бүгдийн хяналт хангалттай биш санагдаад байгаа юм. Д.Зоригт сайдыг огцруулахтай холбоотой нэг үндэслэлийг бид урт нэртэй хуультай холбож тавьж байгаа шүү дээ. Тэгээд Эрчим хүчний яамны нөхдүүд, Ашигт малтмалын газрын нөхдүүдийн ойлгож байгаа ойлголт нэг өөр. Байгаль орчин, аялал жуулчлалын яамны нөхдүүдийн ойлгож байгаа ойлголт нэг өөр байх жишээтэй. Ойлголтын зөрүү гэдэг юмуу, эсвэл зориуд гуйвуулдаг юмуу, үүнийг мэдэхгүй. Ямар ч гэсэн ойлголтын зөрүү их байдаг юм байна. Энэ зөрүүг байхгүй болгомоор байна.

Урт нэртэй хуулинд тодорхой заагаад өгчихсөн байгаа шүү дээ. Голын дэргэд эргэдэг өндөр уулын, ойн болон усан сан бүхий газар ашигт малтмал эрэх, хайх ажлыг хориглоно. Хориглосон энэ газарт ашигт малтмалын зөвшөөрөл олгохгүй гээд заасан. Ашигт малтмалын хуулинд ч бас ийм тусгай зөвшөөрөл олгох шаардлага гэж байдаг. Тэнд хориглосон талбайд олгохгүй байдаг. Үүнийг л зөрчөөд, хэдэн зуугаар нь лиценз олгосон байгаа шүү дээ. Өнөөдөр юу гэж тайлбарлаж байна вэ гэвэл заавал цэгийг тогтоож байж, энэ хууль үйлчилнэ гэсэн тийм тайлбар хэлж байгаа юм.

Ойн сан гэж юу юм, усан сан гэж юу вэ гэдгийг хуулинд тодорхой томъёолоод заагаад өгсөн байгаа. Тэрийг буруугаар тайлбарлаад. Энэ хуулийн ойлголтын зөрүү, улс орны хувь заяатай холбоотой асуудлыг буруу тийш нь авч яваад байна. Тийм учраас байгаль хамгаалахтай холбоотой хуулийн сурталчилгаа Мэргэжлийн хяналттайгаа хамтраад, ингэхгүй бол амьдрал дээр маш олон зөрчил гарч ирж байна. Би ганцхан жишээ хэлэхэд урт нэртэй хуулийг өөр өөрөөр тайлбарлаад. Ийм газруудад хориглоно, хориглосон талбайд лиценз олгохгүй гэтэл л олгоод байна. Үүнийг юу гэж ойлгох вэ? Заавал цэгүүдийг тогтоож байж энэ хууль үйлчлэх ёстой гэсэн тайлбар хэлээд сууж байгаа юм. Тэгэхээр бид хууль баталсны хэрэг байхгүй байна шүү дээ. Хориглоно гэсэн хууль үйлчлээд эхэлчихсэн байдаг. Гэтэл заавал нэг ажил хийж байж энэ хууль үйлчилнэ гэдэг асуудал ярьж байна. Тэр нь байгаль хамгаалахтай холбоотой хуулийн хэрэгжилтийг Байнгын хороон дээр ч бас яримаар байна. Холбогдох албаны хүмүүсийг байлгаж байгаад. Ингэхгүй бол хууль хэрэгжүүлдэг, хуулийг гуйвуулдаг төрийн албан хаагчид бүх шатанд дүүрчихсэн байдаг юм байна шүү дээ. Өөрсдийнх нь эрх ашиг, сонирхол байгаа бол тэр хууль юу ч биш. Би жишээлбэл, Засгийн газрын 86 дугаар тогтоол, дархан цаазтай газрыг төлөөлбөл олборлолт явуулна гэж байгаа юм.

Анхны хэлэлцүүлгээр батлах саналаар санал хураалгаж өгвөл сайн байна.

**П.Алтангэрэл:** -Гишүүд тогтоолын төсөлтэй холбогдуулж саналаа хэллээ. Зарчмын зөрүүтэй санал гараагүй учраас Ц.Сэдванчиг гишүүний гаргасан саналын дагуу тогтоолын төслийг анхны хэлэлцүүлгээр нь баталъя гэсэн горимын саналаар санал хураалт явуулъя. Дэмжиж байгаа гишүүд гараа өргөнө үү.

Зөвшөөрсөн 11

Татгалзсан 0

Бүгд 11

Гишүүдийн олонхийн саналаар дэмжигдлээ.

Тогтоолыг анхны хэлэлцүүлгээр нь чуулганы нэгдсэн хуралдаанд оруулж баталъя гэсэн саналыг хуралдаанд оролцсон бүх гишүүд дэмжлээ.

Ер нь хэлэлцэж байгаа асуудалтай холбогдуулан зарим газруудыг тусгай хамгаалалтад авах, Д.Энхбат гишүүний ярьж байгаа байгаль хамгаалах чиглэлд нэлээн тодорхой өөрчлөлтүүд хийе гэсэн асуудлыг энэ чуулганы завсарлагаар тодорхой болгож, төлөвлөгөө болгож Байнгын хорооны хуралдаанаар оруулж батлуулъя гэж манай ажлын хэсэг ажиллаж байгаа. Энэ дээр бид сая яамдаар явсан, хүмүүстэй уулзсан. Тодорхой саналуудыг сонссон. Энэ чуулганы завсарлагын хугацаанд энэ чиглэлээр нэлээн бодитой юм хийе гэсэн бодолтой байгаа. Гишүүдтэй санал, бодлоо солилцоно.

Зарим газруудыг тусгай хамгаалалтад авах асуудал орж ирж байгаатай холбоотойгоор гишүүд нэлээн олон асуудал ярьж байгаа. Тэгэхээр гишүүдээс санал аваад, Д.Энхбат гишүүний хэлдгээр одоо ойрын үед ямар, ямар газруудыг тусгай хамгаалалтад авах юм, ойрын арван жилд аль, алийг нь авах вэ гэдгийг ойрын үед цэгцтэй болгож авна. Тийм учраас манай яамны хүмүүс энэ чиглэлийнхээ саналуудыг нэгтгээд гишүүдтэй холбогдоод байж байгаарай. Завсарлагын хугацаанд үүнийг цэгцэлж авна шүү.

Өнөөдрийн хэлэлцэх асуудал дууслаа. Байнгын хорооны дүгнэлтийг чуулганы нэгдсэн хуралдаанд унших саналтай хүн байна уу? Су.Батболд гишүүн танилцуулъя. Хуралдаан амжилттай өндөрлөлөө. Баярлалаа.

**Соронзон хальснаас буулгасан:**

ХУРАЛДААНЫ ТЭМДЭГЛЭЛ ХӨТЛӨГЧ

Б.БАТГЭРЭЛ